stanford-oval/wikipedia huggingface dataset:
נעלי עקב
סוגי עקבים > עקב סטילטו

עקב ארוך וצר, הפופולרי מאוד בתחום הנעלת הנשים. השם סטילטו מגיע מאיטלקית (פגיון סטילטו (אנ') ובאנגלית, stiletto dagger) המתאר פגיון חד. אף על פי שעקבים אלו קיימים כבר זמן רב, השם "סטילטו" הופיע רק ב-1930. גובה העקב נע בין 5 ס"מ ל-20 ס"מ ואף יותר, במיוחד אם משולבת בו פלטפורמה קדמית. נהוג שקוטר העקב בחלקו התחתון לא יעלה על סנטימטר אחד. אף על פי שעקבים צרים וארוכים מופיעים בציורים מ-1800 העיצוב המודרני תוכנן על ידי קריסטין ס. ווגנר ב-1950: הכנסת מוט מתכת לתוך עקב העץ הפכה אותו לחזק מספיק ואמין לציבור הרחב. במשך השנים הפך עקב הסטילטו לסמל סקס והחל להופיע בסרטים אירוטיים, ובמהרה הפך לפריט אופנתי מבוקש. נהוג לחבר בין נעלי הסטילטו לדמות הפאם פאטאל. הן נחשבות לפריט לבוש מפתה ונשי, ומופיעות בהקשרים כאלה פעמים רבות בספרות ובסרטים.
סוגי עקבים > עקב רוקי / טריז (wedge)

שמו של עקב זה באנגלית - עקב טריז - נגזר מהעקב המשולש בצורת טריז העשוי ממקשה אחת על פני כל הנעל. בישראל נהוג לכנותו עקב רוקי, אולי מפאת צורת העקב הגולשת כמו מדרון של הרי הרוקי או על שם חברת הנעליים "רוקי" אשר ייבאה אותו לארץ. העקב בשיא גובהו נמצא מתחת לעקב, ומתקצר ככל שמתקדמים לכיוון האצבעות. לרוב העקב תומך רק בחצי מהנעל ולחצי הקדמי סוליה רגילה. עקב הרוקי נחשב לסוג עקב המזיק פחות לכף רגל, לגב וליציבה של האישה הנועלת אותו,
מכיוון שבו משקל גופה מתפרס על הסולייה בצורה רחבה יותר מאשר בעקבי הסטילטו, עקבי הצ'אנקי או עקבי החתול, בהם מרבית משקל הגוף נשען על קצות האצבעות.
סוגי עקבים > עקב חתול (Kitten)

עקב נמוך ודק יחסית, שגובהו נע לרוב בין 3.5-5 ס"מ, לעיתים מוצג כעקב סטילטו מוקטן. עקב זה התפרסם בשנות ה-60 על ידי השחקנית אודרי הפבורן, שהייתה אייקון אופנה ונודעה בחיבתה לעקבי החתול ולמשקפי שמש שחורים וחתוליים. עקבי החתול הופיעו לראשונה בשלהי שנות ה-50 ושווקו כנעלי עקב לנערות מתבגרות: מכיוון שבאותה תקופה לא היה יאה כי נערה צעירה תתהלך על נעלי עקב, העקב החתולי הנמוך סיפק פשרה מקובלת. פעמים רבות נקראו עקבים אלה גם "עקבי אימונים", מכיוון שנערות צעירות היו מתאמנות בהליכה עליהן, לפני שהחלו לנעול נעלי עקב גבוהות. בתחילת שנות ה-60, עקבים אלו החלו להיראות גם על נערות מבוגרות יותר ועל נשים צעירות, ובהמשך הפכו נעליים אלה לפריט אופנתי הננעל על ידי כל הנשים, צעירות ומבוגרות.
סוגי עקבים > עקב בלוק / צ'אנקי (chunky)

פירוש השם צ'אנק באנגלית הוא עבה ואכן עקבים אלו הם גבוהים ורחבים. עקב זה הוא בעל מאפיינים דומים לעקב הסטילטו ומוסיף גובה רב, אך עם זאת נוח יותר להליכה ולרוב חזק יותר ולכן נוטה פחות להישבר.
עקבי הצ'אנקי נחשבים בקרב יצרני הנעליים לגרסה היומיומית והנוחה יותר של עקבי הסטילטו הדקיקים: הם גבוהים, דקים, ומשווים לרגל האישה שנועלת אותה מראה מוארך וצר יותר, אך עם זאת הם עבים יותר וחזקים יותר, וכתוצאה מכך גם נוחים יותר ופחות מזיקים לגב.
סוגי עקבים > עקב קיסר / ספול (spool)

עקבים הרחבים בחלקם העליון והתחתון וצרים במרכז. סגנון זה היה נפוץ בקרב אנשי האצולה באירופה בתקופה הגאורג'יאנית (1715-1750). השם ספול מגיע מאנגלית שם הוא מתאר גליל הרחב משני צדדיו.
סוגי עקבים > עקב סיכה

עקבי סיכה הדומים לעקבי סטילטו מבחינת האורך אך בניגוד לסטילטו שמעובה יותר בחלקו העליון עקבי הסיכה הם בעלי עובי אחיד כמעט לכל אורכם המשווה להם מראה של סיכה. לעיתים נוהגים לכנות בטעות כל עקב סטילטו כעקב סיכה. את המונח עקב סיכה הגה לראשונה המעצב הספרדי מנולו בלאניק לאחר שהתקדמות בתעשיית החומרים אפשרה לייצר עקבים דקיקים וחזקים במיוחד, לרוב עשויים מחומר מתכתי, המסוגלים לשאת משקל רב ללא צורך לעבותם.
סוגי עקבים > עקב הפוך (backward)

עקב הפוך הוא עקב אופקי המחובר לאזור כרית כף הרגל ואינו אנכי כמו עקב רגיל. בנעל מסוג זה הסוליה קשיחה מאוד מאחר שאיננה נתמכת על ידי עקב אנכי. ב-2007 פרסמה ויקטוריה בקהאם נעלי עקב הפוך של מעצב האופנה מרקו ג'קובס וגרמה לעליה בפופולריות העקב.
יציבה

נעילת נעלי עקב משנה את יציבות הגוף ולכן משתנה גם צורת ההליכה. גוף האישה והחזה נוטים קדימה, הכתפיים והאגן נוטים אחורה והברכיים מכופפות במקצת. כתוצאה מכך נופל עומס רב יותר על השרירים ועלול לגרום לכאבי גב וברכיים. למרות הפגיעה הבריאותית והעובדה שחלק מנעליים אלה אינן נוחות להליכה, נשים רבות מעדיפות לנעול נעלי עקב מטעמי אופנה, ויש הרואים בצורת הליכה זו נשית ומושכת יותר מאחר שהיא מבליטה את החזה והאגן.
יציבות הגוף והעומס על הרגל אינם מושפעים ישירות מגובה העקב אלא מזווית כף הרגל, לכן כאשר כרית כף הרגל גבוהה מהקרקע יש להפחית גובה זה מגובהו הכולל של עקב הנעל לקבלת גובה עקב אפקטיבי. למשל זווית הרגל בנעלי פלטפורמה של 3 ס"מ עם עקב של 8 ס"מ תהיה זהה (כ-15 מעלות) לזווית הרגל בנעל עם עקב של 5 ס"מ ללא פלטפורמה, ולכן העומס על הרגל יהיה זהה אף על פי שהתוספת לגובה הראש תהיה משמעותית יותר בנעילת הפלטפורמה. יצרני עקבים גבוהים לרוב מפרסמים את גובה הפלטפורמה בנוסף לגובה העקב.
הליכה בעקב גבוה

בזמן הליכה בנעליים בעלות סוליה שטוחה נוגע העקב תחילה בקרקע ונושא את משקל הגוף ולאחר מכן נוגעת גם כרית כף הרגל בקרקע. צורת הליכה זו איננה נוחה להליכה בעקבים גבוהים מאחר שקשה לייצב את משקל הגוף רק על העקב, במיוחד אם הוא דק. לצורך כך פותחו שיטות הליכה שנוחות יותר להליכה בנעלי עקב.
הליכה מתאימה יותר לעקבים דורשת שעקב הנעל יגע בקרקע ויעזור בייצוב הרגל רק לאחר שכרית כף הרגל נושאת בעומס המשקל. צעידה מסוג זה דורשת צעדים קטנים יחסית, כאשר הרגליים קרובות זו לזו וכל פסיעה נעשית לפני הפסיעה הקודמת (על המשך הקו הדמיוני שיוצא מהעקב ועובר במרכז כרית הרגל), כדי לקצר את הזמן שעובר ממגע העקב בקרקע למגע כרית כף הרגל בקרקע.
נוסח שונה של הליכה בנעלי עקב היא הליכת המסלול המפורסמת, בה כל צעד מונח מעבר לקו הדמיוני על הקרקע בצורה שמצליבה את הרגליים וגורמת לאגן הדוגמנית לנוע מצד לצד בזמן ההליכה. בזמן ההליכה הברכיים אינן אמורות להתכופף כמו בזמן הליכה עם נעליים שטוחות. מאחר שלרוב לא נהוג לנעול נעלי עקב בגיל צעיר, צורת הליכה זו איננה טבעית ודורשת אימון וחיזוק שרירי רגל שאינם מתאמצים בעת הליכה עם נעל שטוחה, ככל שהעקב גבוה יותר כך נדרש אימון רב יותר. ככל שהרגל ארוכה יותר קל יותר להניח את כרית כף הרגל והעקב על הקרקע באותו הזמן מבלי לכופף את הברכיים, לכן נוחות ההליכה והעומס על השרירים אינה תלויה רק בגובה העקב כי אם גם בצורת הרגל ואורכה.
נזקים בריאותיים של נעלי עקב

נשים רבות סובלות מנזקים בריאותיים מגוונים כתוצאה משימוש יומיומי בנעלי עקב, הכוללים אי-נוחות, עייפות, כאבים ברגליים, כאבי גב ועלייה משמעותית בסיכון לנפילה והיפגעות. בנוסף לסיכונים המידיים, קיימים גם סיכונים ארוכי טווח שנובעים מפיזור שונה של משקל הגוף על הרגל, שינוי זווית הרגל ושינוי היציבה בגלל העקב הגבוה. בין הנזקים ארוכי-הטווח ניתן למנות: הלוקס ואלגוס, יבלות, מחלות כלי דם, נסיגה והתקצרות של שרירים.
נזקים בריאותיים של נעלי עקב > כאבי רגליים

כאבי רגליים אחרי יום עמוס בהליכה בנעלי עקב הם כנראה התלונה השכיחה ביותר. במחקר שנערך במלזיה בהשתתפות כ-400 נשים צעירות ועובדות נמצא קשר מובהק בין כאבי רגליים לנעילת נעלי עקב.
נזקים בריאותיים של נעלי עקב > יבלות

יבלות הן תופעה נפוצה מאוד גם בנשים וגם בגברים, אך נשים סובלות מהן בעיקר בגלל נעליים אופנתיות. יבלות הן בעצם התעבות של העור כתוצאה מחיכוך או לחץ. כאשר אישה נועלת נעלי עקב משקל גופה מתרכז בעיקר בחלק הקדמי של הרגל בגלל הזווית שנוצרת. לחץ זה מעודד היווצרות של יבלות. במחקר עוקבה בהשתתפות 197 נשים נמצא שנשים שנעלו נעלי עקב גבוה במשך 5 שנים או יותר בעבודה סבלו מיותר יבלות מאשר נשים שלא נעלו נעלי עקב לעבודה כלל.
נזקים בריאותיים של נעלי עקב > אצבע פטיש

התופעה מתייחסת לעיוות שבו החלק האמצעי של האצבע בולט כלפי מעלה ואין אפשרות ליישר את המפרק המרכזי שבאצבע הזו (האצבע נהיית במנח מקופל). התופעה נגרמת בעיקר משום שהאצבע נלחצת כלפי החלק הקדמי של הנעל. האצבע המעוותת לוחצת על הראש של עצם המסרק כלפי הסוליה, ובכך גורמת להיווצרות של שכבת עור קשה ומכאיב בכרית כף הרגל. התנוחה של הרגל בנעל עקב תורמת לכיפוף ממושך של האצבע ועם הזמן מתפתח חוסר איזון בין שרירים שצריכים ליישר את האצבע. טיפול הראשוני הוא להפסיק את הפעלת הלחץ על האצבע בתדירות יום יומית. במקרים קשים ייתכן שיידרש ניתוח לטיפול בעיוות.
נזקים בריאותיים של נעלי עקב > דלקת בגיד אכילס

גיד אכילס הוא גיד גדול בחלק האחורי התחתון של השוק, שנושא בעומס בזמן הליכה, קפיצות, התרוממות על קצות האצבעות ועלייה במדרגות. דלקת בגיד יכולה להופיע כתוצאה ממספר גורמים כגון קיצור של הגיד, עומס גבוה, חבלה, לחץ מנעל לא מתאימה וכדומה. בכל מקרה, הדלקת היא מרכיב משני בבעיה, ולמעשה הבעיה העיקרית היא העומס שנוצר על הגיד וחוסר היכולת שלו לעמוד בעומס כזה לאורך זמן. הטיפול חייב להתמקד בהפחתת העומס מהגיד, יחד עם אימון שרירי הרגל לעבודה נכונה על מנת למנוע הישנות של העומס המוגזם.
נזקים בריאותיים של נעלי עקב > הלוקס ואלגוס (בוהן קלובה)

מצב שבו הבוהן של הרגל סוטה הצידה ויוצרת בלט גרמי בצד הפנימי של כף הרגל, סמוך לבסיס הבוהן. הבוהן גורמת ללחץ מתמיד על האצבע השכנה ודוחקת אותה, עד כדי כך שלעיתים היא עולה מעל לבוהן הגדולה, או שהאצבע השנייה נדחפת הצידה וסוטה במקביל לבוהן הגדולה. גורמים להלוקס ואלגוס הם רבים ובהם נעילת נעלי עקב ונעליים לוחצות בכלל. בשלב התחלתי, ניתן לעצור את ההתפתחות ההפרעה על ידי נעילת נעליים רחבות, אך בדרגות קושי מתקדמות נדרש טיפול כירורגי. שימוש קבוע בנעלי עקב בעבר מעלה את הסיכון ל-הלוקס ואלגוס ב-47% בקרב מבוגרים.
נזקים בריאותיים של נעלי עקב > שינוי ביציבת הגוף

קיימת סברה רווחת שנעילת נעלי עקב בגיל ההתבגרות יכולה להוביל לשינוי יציבת הגוף עקב תזוזת מרכז הכובד. כתוצאה משינוי יציבה זה, ההתפתחות של המוטוריקה של הליכה עלולה להיפגע, עקב שינויים מבניים במערכת עצם-שריר. במטאנליזה של 55 מחקרים נמצא כי אכן נעילת נעלי עקב בגיל ההתבגרות עלולה להוביל לתחלואה בבגרות, כגון: שינוי בתנוחת ראש, שינויים ביציבת הגוף (כיפוף עמוד השדרה) פגיעה בתפקוד מפרק הברך ועוד. עם זאת, יש גם עדויות סותרות לגבי שינוי היציבה במבוגרים כתוצאה מנעילת נעלי עקב. לדוגמה, מחקר משנת 2012 לא מצא שינוי יציבת הגוף עקב עמידה ממושכת או הליכה בנעלי עקב, ויש אפילו עדויות על כך שנעילת נעלי עקב יכולה לשפר את היציבה.
נזקים בריאותיים של נעלי עקב > שיבוש זרימה תקינה של הדם

תלונות מרובות של נשים על הרגשה של כבדות ברגליים הובילו חוקרים לבדוק האם נעילת נעלי עקב יכולה לשבש את הזרימה החוזרת של דם מהרגליים לכיוון הלב. במחקר נמדדה החזרת דם מהרגליים בנשים צעירות שנעלו נעליים עם עקבים בגודל שונה. לפי תוצאות המחקר, נעילת נעלי עקב אכן משבשת את פעילות השאיבה ששרירי הרגליים יוצרים באופן טבעי, ובכך נפגעת הזרימה התקינה של הדם, באופן שיכול להוביל לתחלואה של הוורידים ברגליים.
נזקים בריאותיים של נעלי עקב > השפעת עקבים גבוהים על יציבות וסיכון נפילה

הליכה על עקב גבוה מתבצעת בצורה שונה מהליכה רגילה – צעדים יותר קטנים, מרכז מסת גוף מוטה – ומפעילה מנגנוני תיקון על ידי שרירים. הליכה בצורה כזו מגדילה את הסיכון לנפילות והיפגעויות. כמו כן, גם במצב עמידה ישנה פגיעה בשיווי משקל כאשר אישה נועלת נעלי עקב גבוה.
עקבים גבוהים ומיניות

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
במחקר שנערך באוניברסיטת בולוניה נמצא שמבין הפטישים לחפצים ופרטי לבוש, משיכה לעקבים גבוהים הוא הפטיש הפופולרי ביותר באוכלוסייה. מבין הנסקרים, גברים ונשים, בעלי העדפה לפרטי לבוש, כ-64 אחוז דיווחו על אסוציאציות מיניות בהקשר של עקבים גבוהים.
עדות נוספת לחיבור בין מיניות ועקבים ניתן למצוא בסרטי מבוגרים בהם נהוג שהשחקניות משילות את כל בגדיהן מלבד נעלי העקב.
ב-2014 התפרסם בכתב העת "Archive of Sexual Behaviour" מחקר שמצא כי האטרקטביות של נשים בעיני גברים עולה כתלות בגובה העקב. למשל בניסוי הודגם ש-82% מהגברים היו מוכנים לענות לסקר תזונה של אישה בעלת עקבים של 9 ס"מ לעומת 42% בלבד כאשר האישה נעלה נעליים שטוחות.
הערות שוליים

↑  Health effects And psychosexual BenefITS study בכתב העט הרפואי: BMC Public Health
↑  Chua YP at al., Prevalence of nontraumatic foot pain among urban young working women and its contributing factors, Singapore Med J. 2013 Nov;54(11):630-3.
↑  Coughlin M, Lesser toe deformities, Orthopedics, 10:63–75, 1
↑  Coughlin, M.J, Mallet toes, hammer toes, claw toes, and corns: causes and treatment of lesser-toe deformities, Postgraduate medicine, 75(5), pp.191-198
↑  Grethe E. Borchgrevinka at al., Does the use of high-heeled shoes lead to fore-foot pathology? A controlled cohort study comprising 197 women, Foot and Ankle Surgery Volume 22, Issue 4, December 2016, Pages 239–243
↑  ענת זיו, ד"ר אייל מלמד, הליכה בנעלי עקב – כל האמת על רגל אחת., מגזין אדם, 11. אפריל 2008.
↑  Dufour AB at al., Characteristics associated with hallux valgus in a population-based foot study of older adults., Arthritis Care Res (Hoboken). 2014 Dec;66(12):1880-6. doi: 10.1002/acr.22391.
↑  Silva AM, de Siqueira GR, da Silva GA, Implications of high-heeled shoes on body posture of adolescents., Rev Paul Pediatr. 2013 Jun;31(2):265-71.
↑  Russell BS at al., Measurement of lumbar lordosis in static standing posture with and without high-heeled shoes., J Chiropr Med. 2012 Sep;11(3):145-53
↑  Baaklini E at al., High-heeled walking decreases lumbar lordosis., Gait Posture. 2017 Jun;55:12-14
↑  Tedeschi Filho W at al., Influence of high-heeled shoes on venous function in young women., Vasc Surg. 2012 Oct;56(4):1039-44.
↑  A, Kielnar R, Świerczek M., The influence of high-and low-heeled shoes on balance in young women, Acta of bioengineering and biomechanics. 2016;18(3):97-103.
↑  Heels Ranked #1 In World Survey of Sexual Fetishes
↑  Scorolli, C.; Ghirlanda, S.; Enquist, M.; Zattoni, S.; Jannini, E. A. (2007). "Relative prevalence of different fetishes". International Journal of Impotence Research. 19 (4): 432–437.
↑  High Heels Increase Women’s Attractiveness באתר springer
נעלי פאטן בטורקיה במאה ה-18
נעלי פלטפורמה מזכוכית אקרילית
נעלי בלט
פיפ-טואו
נעלי אוקספורד
עקב סטילטו בנעל של כריסטיאן לובוטין
עקב רוקי
עקב חתול
נעלי עקב צ'אנקי
עקב ספול
עקב סיכה
לואי ה-14, מלך צרפת, נעול בנעלי עקב. באירופה, נעלי עקב היו נחלת המעמד הגבוה בימי הביניים וראשית העת החדשה.
על פי מחקרים, פטיש לעקבים גבוהים הוא הפטיש הנפוץ ביותר מבין הפטישים לחפצים ופרטי לבוש.
תנועת מסיבת התה

ערך זה עוסק בתנועה אמריקנית שמרנית ליברטריאנית. אם התכוונתם למשמעות אחרת, ראו .
| --- | --- |
 מדינה:  ארצות הברית 
 אידאולוגיות:  fiscal conservatism, ליברטריאניזם ימני, פופוליזם ימני 
 
מפגינים במדשאה המערבית של בניין הקפיטול והשדרה הלאומית (National mall)
תנועת מסיבת התה (באנגלית: Tea Party movement) הייתה תנועה אמריקנית שמרנית וליברטריאנית שהוקמה בתקופת נשיאותו של ברק אובמה. התנועה התגבשה בעקבות סדרת הפגנות שאורגנו בעזרת רשתות חברתיות ופורסמו בין השאר על ידי שדרני רדיו וטלוויזיה שמרנים כמו גלן בק ובלוגרים כגון אנדרו ברייטברט. הפגנות התנועה מכונות "מסיבות תה" על שם מסיבת התה של בוסטון, אירוע מחאה מכונן נגד הטלת מיסים בראשית ימי האומה האמריקאית. בין מנהיגי התנועה רון פול ושרה פיילין, מבין חבריה המרכזיים נמנה מזכיר המדינה מרקו רוביו.
תולדות התנועה

בפברואר 2009 החלו להיערך הפגנות נגד המדיניות הכלכלית של הנשיא דאז, ברק אובמה, וב-19 בפברואר קרא שדרן טלוויזיה מרשת CNBC לערוך בשיקגו הפגנה בהשראת מסיבת התה של בוסטון בשנת 1773. "מסיבת התה" ההיסטורית שאירעה במאה ה-18 הייתה אירוע מכונן בהיסטוריה האמריקאית, שבמהלכו השליכו תושבי המושבות הבריטיות בצפון אמריקה תה לים במחאה על כך שהוטלו עליהם מסים אך לא היה להם ייצוג בפרלמנט (No taxation without representation), כך שלא הייתה להם השפעה על שיעור המס והשימוש שנעשה בו, בפעולה שהיוותה נקודת מפנה בדרך למלחמת העצמאות של ארצות הברית. מאז נקראות כל הפגנות התנועה "מסיבות תה". המשמעות החבויה של המילה Tea בשמה של התנועה כיום היא ראשי תיבות של Taxed Enough Already (בתרגום חופשי: "המיסוי מספיק כבר").
לאחר מכן, ארגנה קבוצה ברשת החברתית פייסבוק הפגנות בכ-40 ערים ברחבי ארצות הברית, ופעילים מרכזיים הקימו את "תנועת מסיבת התה" על מנת להפיץ את המסר ולהגיב לביקורת על ההפגנות. ב-15 באפריל, יום תשלום המיסים האמריקאי, נערכו הפגנות במעל 750 ערים, ובהפגנה מול הבית הלבן הושלכה קופסת שקיות תה אל מעבר לגדר. ב-12 בספטמבר, למחרת יום ציון פיגועי 11 בספטמבר, נערכה הפגנה בוושינגטון הבירה ביוזמת איש הטלוויזיה גלן בק, בה השתתפו כמה מאות אלפים. המפגינים צעדו לקפיטול במפגן המחאה הגדול ביותר שנערך בוושינגטון על ידי שמרנים. הפגנות גדולות נוספות נערכו ב-4 ביולי, יום העצמאות של ארצות הברית, ובחודש מרץ בזמן הדיון ברפורמה בביטוח הבריאות. בפברואר 2010 נערך הכינוס הרשמי הראשון של תנועת מסיבת התה.
מטרות התנועה

רוב מוחלט מתומכי תנועת מסיבת התה הם מצביעים של המפלגה הרפובליקנית, אולם התנועה הוקמה מתוך אכזבה מהפעילות הפוליטית של המפלגה. הפעילים רואים בנציגי המפלגה הרפובליקנית מתונים מדי ושואפים להחליפם בנבחרים שמרנים יותר.
התנועה דוגלת בממשלה מצומצמת. היא מתנגדת לתוכנית התמריצים, לחילוץ הבנקים, שוק המניות והלאמת תעשיות הרכב שפשטו רגל שהתבצעו בעקבות המשבר הכלכלי ב-2008–2009. התנועה מבקרת בחריפות את טיפול הממשלה במשבר הכלכלי ומתנגדת למיסוי גבוה ולגירעון תקציבי. כמו כן, היא מתנגדת לרפורמה בביטוח הבריאות ולכוונות להחמיר את המגבלות על החזקת כלי נשק. התנועה שמה דגש על חוקת ארצות הברית המבטיחה את חירויות הפרט, את הגבלת הממשלה ואת השוק החופשי.
בהפגנות התנועה בולטות סיסמאות המגנות את המדיניות הכלכלית של הנשיא לשעבר ברק אובמה, הנתפשת בעיניהם כסוציאליסטית וחלקם מתייחסים אליה כקומוניסטית. שלטים בגנות התערבות הממשלה בכלכלה ובחיי הפרט נראים לצד שלטים בגנות הנשיא אובמה. הובעה ביקורת על השמעת סיסמאות קיצוניות בידי פעילים מסוימים, המשוות את אובמה לאדולף היטלר ואוסאמה בן לאדן.
המפגינים נוהגים לשיר שירים אמריקאים לאומיים ובהפגנות נראים דגלי ארצות הברית רבים, ביניהם דגלים היסטוריים כמו דגל גדסדן. סמלים היסטוריים אלה מבטאים נוסטלגיה לימיה הראשונים של ארצות הברית, אז הקימו האבות המייסדים את המדינה במטרה להגן על חירויות התושבים, ביניהן החופש הכלכלי.
ראו גם

אמריקאים למען שגשוג
כיבוש וול סטריט
לקריאה נוספת

Righteous Indignation: Excuse Me While I Save the World - ספרו של אנדרו ברייטברט, בו הוא מרחיב על פועלו בתנועת מסיבת התה ועל מטרת התנועה.
הערות שוליים

↑  נטשה מוזגוביה, שרה פיילין שיבחה מאמר שהשווה בין אובמה להיטלר, באתר הארץ, 27 ביוני 2010
| --- | --- |
בקרת זהויות :  NLI: 987007574600705171  GND: 7733116-3  NKC: kn20120723004  VIAF: 173702793   WorldCat (עם VIAF): 173702793 
מפגינים בשדרת פנסילבניה
שלט בהפגנה של התנועה: "לא לאובמה! לא למיסים! לא להתכופפות! לא לחילוץ כלכלי! לא להכפשת אמריקה! לא למרקסיזם!"
מפגינים נושאים את דגל גדסדן.
סטארה

| --- | --- |
קובץ:Starrah Press Image.jpg
 לידה:  14 ביוני 1990 (בת 34) רחובות ביץ', ארצות הברית 
 שם לידה:  Brittany Talia Hazzard 
 מוקד פעילות:  ארצות הברית 
 תקופת הפעילות:  מ-2014 
 מקום לימודים:  Delaware State University 
 שפה מועדפת:  אנגלית 
 חברת תקליטים:  Mad Decent 
 פרופיל ב-IMDb
 
בריטני טליה האזרד (באנגלית: Brittany Talia Hazzard; נולדה ב-14 ביוני 1990) הידועה בשם הבמה סטארה (באנגלית: Starrah), היא פזמונאית, זמרת וראפרית אמריקאית.
קריירה

סטארה כתבה או הייתה שותפה לכתיבת שירים מרובים שהגיעו ל-20 העליונים במצעד הבילבורד הוט 100 בארצות הברית, כולל "Needed Me" של ריהאנה, "Wild Side" של נורמני (בהשתתפות קארדי בי), "Now or Never" של הלסי, "2 Phones" של קווין גייטס, "No Frauds" של ניקי מינאז', דרייק וליל ויין ו-"Fake Love" של דרייק. שלושה שירים שהיא הייתה שותפה לכתיבתם הגיעו למקום הראשון, "Havana" של קמילה קביו (בהשתתפות יאנג ת'אג), "Girls Like You" של מארון 5 (בהשתתפות קארדי בי), ו-"Savage (Remix)" של מייגן די סטליון (בהשתתפות ביונסה), כאשר האחרון מביניהם בה בפרס גראמי בקטגוריית "שיר הראפ הטוב ביותר".
היא השתתפה ביצירת אלבומי האולפן Birds in the Trap Sing McKnight של טראוויס סקוט, Funk Wav Bounces Vol. 1 של קלווין האריס, כולל הלהיט הבין-לאומי "Feels" בהשתתפות פארל ויליאמס, קייטי פרי וביג שון. כאמנית, סטארה הוציאה פרויקט משותף עם דיפלו, בשם Starrah x Diplo‏ (2017).
בשנת 2019, עבדה עם הזמרת-יוצרת האמריקאית מדונה, על אלבום האולפן הארבעה-עשר, Madame X. במסגרת האלבום, עבדה על "Future" (ביחד עם קוואבו), "Crave" (ביחד עם סוואה לי), "Crazy",‏ "Come Alive",‏ "Looking for Mercy" ו-"I Rise". במסגרת האלבום, עבדה על רצועת דמו בשם "Back That Up to the Beat". גרסת הדמו המקורית של השיר משנת 2015, החלה לזכות לפופולריות בטיקטוק ובשל הביקוש הרב, מדונה הוציאה אותו לאחר שני הקמפיינים הפרסומיים של Rebel Heart ו-Madame X, כסינגל בפני עצמו, בנוסף לגרסה מהירה שלו. השיר יצא לאור ב-30 בדצמבר 2022 בשירותים הדיגיטליים וזכה להצלחה ברחבי העולם וברשתות המדיה בפרט.
הערות שוליים

↑  "Credits / Charli XCX / Number 1 Angel"
↑  Pigeons & Planes: The Best in New Music Discovery and Curation, complex (באנגלית אמריקאית)
↑  Alex Zidel, Starrah Releases Debut Single "How It Goes", HotNewHipHop, ‏2020-08-12 (באנגלית אמריקאית)
↑  "Brittany Hazzard", www.grammy.com
1 2  Madame X (Deluxe), 2019-06-14, נבדק ב-2023-03-01
↑  Madonna releases demo version of 'Back That Up To The Beat', OUTInPerth | LGBTQIA+ News and Culture, ‏2023-01-01
1 2  Kevin Kayhart, Madonna tases Back That Up To The Beat (TikTok version) in leather, Mail Online, ‏2022-12-19
| --- | --- |
בקרת זהויות :  ISNI: 0000 0004 6700 1294  MusicBrainz: e96edb5d-52c3-4ba9-8097-9a4e8c5e2f88  VIAF: 27156917221954792988   WorldCat (עם VIAF): 27156917221954792988
פרנסיסקו פלורס

פרנסיסקו פלורס פרז (17 באוקטובר 1959 - 30 בינואר 2016) היה פוליטיקאי מאל סלוודור, נשיא אל סלוודור בשנים 1999–2004.
פלורס התחיל את הקריירה הפוליטית שלו במפלגה השמרנית הברית הלאומית רפובליקאית ARENA (הNationalist Republican Alliance) וכיהן כסגן שר ב-1989 בממשלתו של אלפרדו כריסטיאני. ב-29 במרץ 1998 ה-ARENA הכריזה על פלורס כמועמד שלהם בבחירות לנשיאות בשנה שאחרי. בבחירות במרץ 1999, פלורס נבחר לנשיא אל סלוודור ונכנס לתפקיד ב-1 ביוני. תקופת שלטונו הסתיימה כעבור 5 שנים והוא הוחלף באנטוניו סאקה, חבר מפלגתו.
במאי 2014 הואשם שנטל לכיסו 15 מיליון דולר, שהועברו ב-2003 מטאיוואן כתרומה לנפגעי רעש האדמה של שנת 2001. בחודש ספטמבר, לאחר מספר חודשים במחתרת, הסגיר עצמו לרשויות והושם במעצר בית.
בחודש ינואר 2016, לקה בדמם מוחי, הוא נפטר ב-30 בינואר בבית חולים פרטי בסן סלוודור לאחר שעבר ניתוח חירום.
הערות שוליים

↑  ידיעה על פטירתו באתר העיתון USA Today.
| 0 | 1 | 2 |
| --- | --- | --- |
| הקודם: ארמנדו קלדרון סול |  נשיא סלבדור  1999–2004  | הבא: אנטוניו סאקה |
| --- | --- |
בקרת זהויות :  ISNI: 0000 0000 4185 0635  LCCN: no2001039377  SUDOC: 07896136X  VIAF: 63658272   WorldCat (עם VIAF): 63658272 
ערך זה הוא קצרמרבנושא פוליטיקאים ובנושא אמריקה המרכזית. אתם מוזמנים לתרום לוויקיפדיה ו.
קיילה גלעדי

קיילה גלעדי
משפחת גלעדי- ישראל, קיילה, הדסה ונחמן
מימין לשמאל: ציפורה זייד, אלכסנדר זייד וקיילה גלעדי
קיילה גלעדי עומדת מימין
קיילה גלעדי (מימין) עם חוה אלון (אוסישקין)
הכתובה של קיילה וישראל גלעדי
קיילה גלעדי למשפחת בקר (וילנה, 1881 – כפר גלעדי, 24 במאי 1970) הייתה חלוצה, חברה בקומונה הירושלמית – קומונת הסתתים, ובארגוני השמירה בר גיורא והשומר, ומראשונות חברי פועלי ציון בארץ ישראל. נישאה לישראל גלעדי ושניהם היו ממייסדי יישובי שומרים בתל עדש, בעמק יזרעאל ב-1913 ובאצבע הגליל, ליד מטולה ב-1916, שנקרא לזכרו של ישראל כפר גלעדי. קיילה נשארה כל חייה בכפר גלעדי, עבדה במחלבה ובזיתים, ועודדה אנשים להישאר במקום למרות הקשיים. כוותיקת ארגון השומר וחלוצי ההתיישבות הייתה מייצגת באירועים ציבוריים את זכרם ועסקה בהנצחת פועלם.
משפחתה

קיילה בקר נולדה בווילנה שבליטא למשפחת שכל בניה עלו לארץ ישראל. אביה, מנחם מנדל בקר, היה צבע-אמן יוצר פרסקאות בירושלים, ואמה, שושנה רייזה, אשה דתייה ורכת חסד לקיילה היו חמישה אחים - משה בקר, מקים חוות גולדברג בהר טוב ומייסד משק הבקר המודרני הראשון בארץ, אשר בו הונהג לראשונה "ספר העדר" בו נרשמה תנובת החלב של כל פרה ופרה ושושלת היוחסין שלה, אסתר, דוד (ראה באתר ה-carmonia "פרשת חייו הסוערת של הצייר דוד בקר"), רבקה וציפורה.
קיילה נישאה לישראל גלעדי. לזוג נולדו חמישה ילדים: גדעון, נפטר בסג'רה בגיל 10 חודשים, כנראה ב-1910, דב נפטר מדיפטריה בינואר 1915 בתל עדש, ודוגל נפטר כתינוק ב"גבעה", לימים כפר גלעדי, באוקטובר 1918. שני ילדים נוספים, נחמן והדסה, היו אנשי כפר גלעדי כל חייהם.
הדסה (1911-1992) נישאה ליהודה שפורן. נחמן (1915–1991) נישא לאסתר (גיטה) לבית שקולניק.
בנו של נחמן - אביהו גלעדי לחם כסמ"פ ונפל בקרבות ציר הנפט בגולן במלחמת יום כיפור.
פעילותה בירושלים

באביב 1907, ימי העלייה השנייה, עלו קיילה ואחותה ציפורה לארץ ישראל והשתקעו בירושלים. שתי האחיות עבדו בתפירה ובכביסה בבית הספר ליתומות שהקים ישראל בלקינד - עבודה בה לא מצאה קיילה סיפוק. קיילה ואחותה הצטרפו ל"קומונה הירושלמית", שחבריה הקימו את ארגון השמירה "בר גיורא" ולאחר מכן את "השומר". הקבוצה מנתה כ-20 חברים ונקראה בפי הערבים "המוסקבאים". בפי היהודים הם נקראו "החוליגנים" (הבריונים). חברי הקומונה גרו אצל עולים מתימן, ולמדו מהם את מלאכת הסיתות.
השומרים הערבים רצו לחטוף את שתי הבחורות היחידות בקבוצה, קיילה ואחותה. באחד הלילות תקף ערבי חמוש בטבנג'ה (אקדח כבד) את קיילה ואת החבר שליווה אותה. בעקבות זאת, התפתחה קטטה בין חברי הקומונה לערבים. בחשכה הוכו הערבים קשות ומפקדם נפגע קשה והושם במאסר של חצי שנה. התגוננות חברי הקבוצה הייתה לאגדה בקרב יהודי ירושלים.